በኬንያ ምርጫ ፕሬዚዳንት ኡሁሩ ኬንያታ እየመሩ መሆኑ ተገለጸ
በኬንያ እየተካሄደ  ባለው  ምርጫ ፕሬዚዳንት ኡሁሩ ኬንያታ  እየመሩ መሆኑ  ተገለጸ ።እስካሁን በተቆጠሩ ከ80 በመቶ በላይ የመራጮች ድምፅ ቆጠራ ፕሬዝዳንት ኡሁሩ 55 በመቶ ገደማ ድምፅ ያገኙ ሲሆን ተፎካካሪያቸው ራይላ ኦዲንጋ 45 በመቶ ያህል እንዳገኙ ተገልጿል፡፡ይሁንና በተቃዋሚዎች በኩል ይህን ያልተሟላ ውጤት ትንበያ እንደማይቀበሉትና አንዳንድ አካባቢዎች ላይ መምራታቸውን ኦዲንጋ የተናገሩ ሲሆን የሀገሪቱ የምርጫና የድንበር ኮሚሽን የድምፅ ቆጠራው ሙሉ በሙሉ እስኪጠናቀቅ  ህዝቡ በትዕግስት እንዲጠብቅ አሳስቧል፡፡በኬንያ የተካሄደውን ምርጫ ተከትሎ ሌሊቱን የአብዛኞቹ ምርጫ ጣቢያዎች ድምፅ ቆጠራ የተካሄደ ሲሆን በውጤቱም በስልጣን ላይ ያሉት ፕሬዝዳንት ኡሁሩ ኬንያታ በአብላጫ ድምፅ መምራታቸው ተገልጿል፡፡እስካሁን በተደረጉ የድምፅ ቆጠራዎች ኡሁሩ ሰባት ሚሊየን 618 ሺ 943 ድምፅ ያገኙ ሲሆን ይህም ወደ 55 በመቶ ገደማ ይይዛል፡፡ አንድ ተወዳዳሪ ለማሸነፍ ከ50 በመቶ በላይ ድምፅ ማግኘት ይጠበቅበታል፡፡የምርጫው ውጤት ወደ ፕሬዝዳንት ኡሁሩ አሸናፊነት የሚያመላክት ቢሆንም የተቃወሚዎች ጥምረት ግን ውጤቱ ገና ባልተሟላበት ሁኔታ ይህን እንደማይቀበሉት ገልፀዋል፡፡በእስካሁኑ የመራጮች ድምፅ ቆጠራ 6 ሚሊየን 241 ሺ 496 ድምፅ ወይም 45 በመቶ ያህል በማግኘት ከኡሁሩ ኋላ እየተከተሉ ያሉት ራይላ ኦዲንጋ በበኩላቸው በበርካታ ጣቢያዎች መምራታችንን እናውቃለን ስለዚህ አሁን እየተገለፀ ያለው ያልተሟላ ውጤት ተቀባይነት የሌለው ነው ብለዋል፡፡የሀገሪቱ ገለልተኛ የምርጫና የድንበር ኮሚሽን በበኩሉ የቆጠራው ውጤት ሙሉ በሙሉ ተጠናቆ ይፋ እስኪደረግ ህዝቡ በትዕግስት እንዲጠባበቅ ጠይቋል፡፡